text: Cyklist alvorlig kvæstet i ulykke
  27 september 2017 kl. 15.50
  En 84-årig mand blev onsdag eftermiddag alvorlig kvæstet ved en trafikulykke i Kruså.
  Den ældre cyklist blev påkørt af en bilist på Tøndervej. Manden er nu indlagt på hospitalet i Flensborg.
  - Ifølge vores oplysninger kom den 84-årige mand cyklende på Tøndervej og svingede ud, da han ville dreje ned af Solbakken, fortæller vagthavende Erik Lindholdt ved Syd- og Sønderjyllands Politi til TV SYD.
  KLIK og se mere tv på localeyes.dk
  Cyklisten blev ramt af bilen bagfra og ifølge politiet, kunne bilisten ikke undgå påkørslen.
  De pårørende til den 84-årige er underrettet.
  